Turqia përdor çështjen e Qipros për të rritur fuqinë në rajon
Turqia ka kërcënuar të ndërhyjë ushtarakisht nëse qipriotët grekë do të vazhdojnë planet për eksplorimin e burimeve të gazit natyror
Kryeministri turk Reçep Tajip Erdogan po shton tensionet me Qipron lidhur me kërkimet e këtij vendi për burimet e gazit natyror dhe naftës, në detin Mesdhe. Së fundi, ai sulmoi edhe një herë si Nikozinë ashtu edhe komunitetin ndërkombëtar. Ankaraja thotë se çdo eksplorim i ndërmarrë nga Nikozia duhet të kryet në bashkëpunim me qeverinë e Qipros turke, e cila është e njohur vetëm nga Turqia. Ky qëndrim nuk është pranuar nga Bashkimi Evropian. Zoti Erdogan ka kërcënuar se do të dërgojë anije ushtarake në rajon, ndërkohë që debati diplomatik përkeqësohet. Por eksperti i marrëdhënieve diplomatike, Cengiz Aktar, i Universitetit Baçesehir të Stambollit thotë se Ankaraja ka edhe qëllime të tjera. Ankaraja po nis një luftë diplomatike kundër ish-aleatit të saj, Izraelit, për shkak të vrasjes nga ana e këtij të fundit të aktivistëve turq që tentuan të kalonin bllokadën izraelite në Gaza. Qysh atëherë, Izraeli ka krijuar marrëdhënie të ngushta me qeverinë e Qipros greke, duke nënshkruar vitin e shkuar një protokoll mbi kërkime për energjinë në detin Mesdhe. Nënsekretari i Ministrisë së Jashtme turke Selim Yenel pranon se situata e ndërlikuar me Qipron përfshin edhe Izraelin. Eksperti grek i marrëdhënieve ndërkombëtare, Janis Grigoriadis, i Universitetit Bilkent në Ankara thotë se një aleat kaq i fortë sa Izraeli, i ka dhënë kurajo Qipros greke në qëndrimet e saj ndaj Turqisë. Për momentin, asnjëra nga palët nuk duket të jetë gati për t’u tërhequr. Nikozia është përgjigjur se do të vëjë veton kundër anëtarësimit të Turqisë në BE, por një kërcënim i tillë duket bosh pasi anëtarësimi i Ankarasë është pothuajse i bllokuar qysh tani. Ish diplomati turk Sinan Ulgen thotë se kriza e tanishme është shenjë e ambicjeve të reja të Ankarasë dhe të rreziqeve që ato paraqesin për aleatët e saj perëndimorë. Zoti Erdogan ka mbështetur me sukses lëvizjen Pranvera Arabe në Afrikën veriore dhe Lindjen e Mesme. Kryeministri turk ka lënë të kuptohet gjithashtu se vendi i tij mund të ndërmarrë masa ndëshkuese kundër Sirisë, bashkë me aleatët perëndimorë kundër përgjigjes së dhunshme të Damaskut ndaj protestuesve. Por analistët pyesin nëse zoti Erdogan është në dijeni të kufizimeve të politikës së jashtme të vendit të tij. Ja si u shpreh analisti Aktar. Pak njerëz parashikojnë se kriza aktuale midis Turqisë dhe Qipros do të përshkallëzohet në një konflikt të plotë. Por, ndërkohë që Ankaraja vazhdon retorikat e ashpra me premtimet për shtimin e pranisë së anijeve ushtarake në rajon, rreziku për këtë konflikt mbetet.